# EIX 3b: PRIORITZACIÓ TEMÀTICA DELS FONS DE COHESIÓ DE LA UNIÓ EUROPEA

Procés de participació sobre política pressupostària

*Parlem de pressupostos (edició 2024)*

[https://participa.gencat.cat/processes/politicapressupostaria](https://participa.gencat.cat/processes/politicapressupostaria%0C)

# Explicació de l’eix

La Generalitat de Catalunya, dins del seu àmbit competencial, té el repte de **fer front** a les **principals necessitats i desafiaments que afronta la societat catalana, tant actuals com futurs**. Per tal de fer front a aquestes reptes, a part dels recursos propis obtinguts pels impostos, taxes i altres ingressos propis i no condicionats, es compta amb els **ingressos** que s’obtenen per mitjà de **transferències concedides per part d’altres institucions i agents**. Entre aquestes, s’hi troben les transferències de recursos procedents de **la Unió Europea (UE)**. D’entre els diferents fons europeus, s’hi troben els denominats **Fons de Cohesió**, on a Catalunya, els principals d’aquests fons són el **Fons Social Europeu plus (FSE+)** i el **Fons Europeu de Desenvolupament Regional (FEDER)**.

Aquests fons es planifiquen i programen financerament d’acord amb els marcs financers plurianuals de la Unió Europea, on actualment el període actual de **programació és el 2021-2027**. Això es trasllada als esmentats fons i a la gestió que en fa la Generalitat, on:

* El programa **FSE+ Catalunya 2021-2027**, dotat amb **400,9 milions** d’euros, s’orienta a cofinançar actuacions, projectes i serveis en relació a les prioritats definides d’**ocupació, inclusió social, educació i formació, ocupació juvenil, innovació social i garantia infantil**.
* El **Programa operatiu FEDER de Catalunya 2021-2027**, dotat de **840 milions** d'euros, pretén impulsar **inversions** en projectes que fomentin la **competitivitat** i el **desenvolupament econòmic**, així com la **resiliència davant del canvi climàtic** i la **qualitat de vida** de tota la ciutadania.

**Catalunya**, en ser considerada com dins les “**regions més desenvolupades**”, té com a **màxim un 40% de cofinançament** del cost de les actuacions que es financin amb aquests fons (excepte de les actuacions d'innovació social, dins el FSE+). Tanmateix, aquesta classificació provoca que es determinin uns **% de concentració de recursos mínims** per objectius temàtics, els quals són comuns per a totes les regions amb aquesta classificació, i per tant, poden generar **poca flexibilitat i adaptabilitat** als **reptes específics de Catalunya** dins els àmbits coberts per aquests dos fons.

L’eix de debat tracta de com s’han de **prioritzar** els **objectius dels Fons de Cohesió de la Unió Europea gestionats per la Generalitat de Catalunya**, per a fer front als reptes identificat i definits per a Catalunya. Cal explicitar, argumentar i debatre sobre les preferències existents en la societat catalana i facilitar així un **diàleg amb la Comissió Europea** per millorar l’adaptació a de la **distribució dels recursos d’aquests fons per a Catalunya**

**A quines decisions pressupostàries donarà suport aquest eix de debat?**

Els resultats obtinguts en aquest eix de debat en els diferents canals de participació serviran per a **informar tant la presa de decisions quant a la priorització temàtica dels Fons de Cohesió de la Unió Europea** que gestiona la Generalitat de Catalunya, dins el **marc fixat per la corresponent normativa comunitària**, tant com per a afavorir el **debat amb les autoritats comunitàries** pel que fa a la **flexibilització i adaptabilitat** d’aquests fons amb les **necessitats i reptes** de cada regió europea, i en particular de Catalunya. La priorització temàtica d’aquests fons **incidirà en l’assignació dels recursos finalistes associats**, i, per tant, en els **límits de despesa dels diferents departaments** i en la materialització en les actuacions i projectes associats que formin part de les seves respectives **propostes pressupostàries**.

****

**Situació actual**

**Context dels Fons de Cohesió a la Generalitat de Catalunya**

El **Fons Social Europeu plus (FSE+)** és un fons estructural i d’inversió que contribueix a **reforçar la cohesió econòmica i social** de la Unió Europea invertint en les persones, ajudant-les a **obtenir millors llocs de treball i garantint condicions laborals més justes per a tota la ciutadania de la UE**.

Dins del FSE+, les actuacions a ser finançades se centren en **tres àmbits**:

1. Eficàcia dels mercats laborals i igualtat d'accés a una ocupació de qualitat.
2. Qualitat de l'educació i la formació i accés a elles.
3. Inclusió social, salut de les persones en situació de vulnerabilitat i lluita contra la pobresa, en particular la pobresa infantil, i les persones sense llar.

El FSE+ persegueix l'objectiu de donar suport als estats membres i regions per tal **d'aconseguir elevats nivells d'ocupació, una protecció social justa i una mà d'obra capacitada i resilient preparada per al futur món del treball**, a més d'unes **societats inclusives i cohesionades** que aspiren a **eradicar la pobresa** i a complir els principis establerts en el Pilar europeu de drets socials. El FSE+ té per objecte donar suport, complementar i afegir valor a les polítiques dels Estats membres per garantir la **igualtat d'oportunitats, la igualtat d'accés al mercat laboral, unes condicions de treball justes i de qualitat, la protecció i la inclusió social**. El FSE+ també se centra en l’objectiu de contribuir a una **educació i formació inclusives i de qualitat, l'aprenentatge permanent, la inversió en els menors i les persones joves i l'accés als serveis bàsics**.

Pel cantó del **Fons Europeu de Desenvolupament Regional (FEDER)**, pel període de programació 2021-2027, ha de prestar suport als cinc objectius polítics següents:

1. Una Europa més competitiva i intel·ligent, que promogui una transformació econòmica innovadora i intel·ligent i una connectivitat regional a les tecnologies de la informació i de les comunicacions.
2. Una Europa més verda, baixa en carboni, en transició cap a una economia amb zero emissions netes de carboni i resilient, que promogui una transició energètica neta i equitativa, la inversió verda i blava, l'economia circular, la mitigació i adaptació al canvi climàtic, la prevenció i gestió de riscos i la mobilitat urbana sostenible.
3. Una Europa més connectada, que millori la mobilitat.
4. Una Europa més social i inclusiva, per mitjà de l'aplicació del pilar europeu de drets socials.
5. Una Europa més propera a la ciutadania, que fomenti el desenvolupament integrat i sostenible de tot tipus de territoris i iniciatives locals.

**Context social i econòmic de Catalunya**

La realització de **diferents diagnòstics globals** sobre els **reptes socials actuals i futurs de Catalunya**, així com l’anàlisi dels principals **indicadors de benestar i progrés social i de desenvolupament sostenible** per a Catalunya han permès identificar tant l’**evolució com la situació comparada** (amb regions amb similar nivell de desenvolupament) de diferents dimensions del benestar i progrés social de Catalunya. A fi de contextualitzar la discussió en aquest eix de debat, es presenta la següent **síntesi de resultats**:

* Al juny de 2023, el Consell Assessor del Desenvolupament Sostenible (CADS) de la Generalitat de Catalunya va identificar els que consideraven com els **10 principals reptes de Catalunya**. Concretament es van definir els següents:

|  |  |  |  |
| --- | --- | --- | --- |
|  | La necessitat d’accelerar una transició energètica sostenible i justa. |  | La cronificació de la pobresa i l’exclusió social d’una part rellevant de la població. |
|  | Un canvi excessivament lent de l’economia cap a un model circular i col·laboratiu. |  | L’abandonament i la manca de serveis als territoris rurals. |
|  | Un model de transport i mobilitat que encara no respon al context d’emergència climàtica. |  | L’envelliment i la necessitat de millora de les condicions de vida i els drets de la gent gran. |
|  | L’increment dels impactes del canvi climàtic sobre els recursos hídrics, els ecosistemes, l’economia, la salut i el benestar de les persones. |  | La persistència de les desigualtats socials. |
|  | L’agreujament de les dificultats en l’accés i el manteniment d’un habitatge digne. |  | La manca d’eficàcia, eficiència i coordinació entre administracions i agents socials i econòmics. |

Per un altre costat, d’acord amb l’***European Social Progress Index* (EU-SPI) *2020***, Catalunya mostra les següents **fortaleses i febleses** quant a dimensions de **progrés social** a l’hora de **comparar-se** amb **regions** d’Europa amb un **PIB per càpita similar**:

|  |  |  |
| --- | --- | --- |
| **Fortaleses** |  | **Febleses** |
| Salut i benestar |   | Qualitat ambiental |
| Nutrició i cures bàsiques |   | Llibertat personal i elecció |
| Accés a tecnologies de la informació |   | Educació bàsica (accés i finalització d'estudis obligatoris) |
| Educació avançada  |   | Drets personals |
| Tolerància i inclusió |   | Aigua i sanejament |
|  |   | Accés a l'habitatge |

Finalment, l’**anàlisi sintètica envers la situació de benestar i el progrés social** a Catalunya, continguda a l’**Informe Econòmic i Financer** i al document de **presentació** del projecte de **Pressupostos 2024** de la Generalitat de Catalunya s’hi contenen les següents principals conclusions quant a l’**evolució recent** de part dels seus principals **indicadors**:

* **Condicions de vida i treball**:
* La **renda mitjana neta** que les **llars** van percebre al 2021 (36.163 euros) suposa un creixement del **3,4%** envers el 2020 (**0,4% en dades constants**).
* Els índexs que mesuren la desigualtat en termes de renda (índex de Gini i indicador S80/S20) mostren una **tendència a la reducció de les desigualtats**.
* La **taxa de risc de pobresa global es manté** en uns valors propers al **20%**, però amb una situació comparativament **pitjor** en els casos de les **llars monoparentals i els joves**.
* En relació a la taxa de **privació material severa**, aquesta es va situar en el **8%** al 2022, representant una **millora d’un punt percentual**, però encara mostra **valors** relativament **elevats**.
* La **millora** en els indicadors relatius al **mercat de treball** és significativa, tot i que encara es detecten **taxes altes en l’atur juvenil** (24,0 % el 2022).
* **Educació:**
	+ Es detecta una **millora en la taxa d’abandonament prematur dels estudis** que, malgrat que el **darrer any experimenta un repunt**, passa de xifres properes al 30% el 2010, a un percentatge del 16,9% el 2022. La taxa de **persones entre 15 i 29 anys que ni estudien ni treballen que, també ha millorat** respecte de la xifra de 2010 (20,9 %) i el 2022 assoleix un mínim (13,1%).
* **Medi ambient:**
	+ Pel que fa a **medi ambient, no s’observen millores destacables** en els corresponents indicadors, on tot i observar-se millores envers l’any anterior pel que fa a consum d’energies renovables i recollida selectiva de residus, l’índex d’**emissions de gasos d’efecte hivernacle** i la **concentració de contaminació a l’aire per partícules** en suspensió **empitjoren**.

# Opcions plantejades en el debat

Per a **cada fons**, **distribuir un total de 100 punts** en els seus corresponents **objectius concrets**, a fi d’explicitar la **priorització temàtica** desitjada en aquests, tot considerant la **finalitat** dels corresponents fons i el **context econòmic i social actual de Catalunya**.

|  |
| --- |
| **FONS EUROPEU DE DESENVOLUPAMENT REGIONAL (FEDER)** |
| **Objectiu** | **Objectiu detallat** | **Punts (Total =100)** |
| **Objectiu 1** | **1.1)** Recerca, innovació, tecnologies avançades, digitalització i connectivitat digital, competitivitat de les empreses i transició industrial |  |
| **Objectiu 2** | **2.1)** Eficiència energètica, emmagatzematge d'energia intel·ligent, reducció d'emissions i foment de les energies renovables |   |
| **2.2)** Adaptació al canvi climàtic, prevenció, i accés i gestió sostenible de l'aigua |   |
| **2.3)** Transició cap a una economia circular i eficient en l'ús de recursos |   |
| **2.4)** Protecció i conservació de la naturalesa, biodiversitat i infraestructures verdes |   |
| **2.5)** Mobilitat urbana sostenible |   |
| **Objectiu 4** | **4.1)** Major eficàcia i el caràcter inclusiu dels mercats de treball i l'accés a l'ocupació de qualitat |   |
| **4.2)** Foment de la integració socioeconòmica de migrants i comunitats marginades |   |
| **4.3)** Igualtat d'accés i resiliència en l'atenció sanitària |   |
| **4.4)** Millora de l'accés igualitari a serveis inclusius i de qualitat en l'àmbit de l'educació, la formació i l'aprenentatge permanent |   |
| **4.5)** Cultura i el turisme sostenible en el desenvolupament econòmic, la inclusió social i la innovació social |   |
| **Objectiu 5** | **5.1)** Desenvolupament social, econòmic i mediambiental integrat i inclusiu, la cultura, el patrimoni natural, el turisme sostenible i la seguretat, |   |

|  |
| --- |
| **FONS SOCIAL EUROPEU PLUS (FSE+)** |
| **Objectiu general** | **Objectiu concret** | **Punts (Total =100)** |
| **Accés l'ocupació** | **1)** Millorar l'accés a l'ocupació, especialment joves i aturats de llarga durada |   |
| **2)** Modernitzar les institucions i serveis del mercat de treball |   |
| **3)** Avançar en unes condicions de treball més equitatives i un major equilibri entre vida laboral i personal/familiar |   |
| **4)** Promoure l'adaptació dels treballadors, empreses i emprenedors als canvis i procurar un entorn laboral saludable |   |
| **Educació i formació** | **5)** Millorar la qualitat, la inclusivitat, l'eficàcia i la pertinència per al mercat laboral dels sistemes d'educació i formació |   |
| **6)** Promoure la igualtat d'accés a una educació i una formació de qualitat i inclusives |   |
| **7)** Promoure l'aprenentatge permanent i el reciclatge formatiu |   |
| **Inclusió social** | **8)** Fomentar la inclusió activa, la no discriminació i millorar l'ocupabilitat dels més desafavorits |   |
| **9)** Promoure la integració socioeconòmica de migrants, comunitats marginades, persones desafavorides i en risc de pobresa i fer front a la privació material severa |   |
| **10)** Serveis sanitaris, de protecció social i habitatge de qualitat i sostenibles |   |

# Documentació de referència

* Web “[fonseuropeus.gencat.cat](https://fonseuropeus.gencat.cat/ca/inici)”.
* Web “[FEDER 2021-2027](https://fonseuropeus.gencat.cat/ca/feder/2021-2027/)”.
* Web “[El Fons Social Europeu](https://serveiocupacio.gencat.cat/ca/soc/qui-som-que-fem/fons-social-europeu/)”.
* Web “[Fons Europeus a Catalunya](https://exteriors.gencat.cat/ca/ambits-dactuacio/afers_exteriors/ue/fons_europeus/)”.
* Informe “[Els 10 reptes per al desenvolupament sostenible de Catalunya (edició 2023)”](https://cads.gencat.cat/web/.content/Documents/Informes/2023/10-REPTES-15_09_23-ACCESSIBLE.pdf)
* Web “[Indicadors de Desenvolupament Sostenible (ODS) de Catalunya”.](https://www.idescat.cat/dades/ods/?utm_campaign=home&utm_medium=banner&utm_source=Idescat)
* Web “[Indicadors de benestar i progrés social de Catalunya](https://economia.gencat.cat/ca/ambits-actuacio/economia-catalana/estudis-publicacions/indicadors-benestar-progres-social/)”.

# Límits del debat

Els principals límit d’aquest eix de debat se circumscriuen al **compliment de les lleis i normativa** a la qual està subjecte **la Generalitat de Catalunya**, així com a l’àmbit de les **competències** que té la Generalitat en les polítiques sectorials en les quals hi intervé, i a la **normativa, compromisos i acords** associats als fons de cohesió de la Unió Europea que són objecte d’aquest eix de debat (**FSE+ i FEDER**).

Els **objectius definits** pel **Fons Social Europeu plus (FSE+)** i del **Fons Europeu de Desenvolupament Regional (FEDER)** formen part del marc del debat i **no es poden modificar ni proposar-ne de nous**. Igualment, els reptes identificats per Catalunya sobre els que es debatrà són els ja definits i no és possible plantejar-ne de nous per evitar la dispersió en el tema de debat.